上游參預壽二首  其一
作者：程公許
朝代：宋

paragraphs: 並生覆載間，肖翹無小大。
陰陽所發舒，榮瘁各變態。
若爲壽命獨，厥有松柏檜。
鬰鬰被澗阿，童童狀車蓋。
神明扶正直，霜雪表堅耐。
豈不願擁腫，而使匠石愛。
大厦須柱撐，寧免萬牛載。
一柱屹擎天，羣生此依頼。
尚念楹桷材，無可柞棫拔。
風雨任震凌，安宅遍宇內。